Zsigárdiak az Erzsébet-táborban

Augusztus közepén fantasztikus élményben volt része 14 zsigárdi alapiskolás gyerkőcnek: egy hetet tölthettünk Zánkán az Erzsébet-táborban.

Különleges hétre érkeztünk, ezen a héten ünnepelte az Erzsébet-tábor 10 éves jubileumát. Az ünnepségre Novák Katalin köztársasági elnök is ellátogatott. Engem ért az a megtiszteltetés, hogy képviseljem iskolánkat a fogadásán. A szülinapi buli végén mind a 3000 táborozónak jutott egy szelet a születésnapi tortából.

A táborban rengeteg program, tartalmas időtöltés közül választhattunk. Ilyen volt például a sárkányhajózás, lézerharc, esti bátorságpróba, önismeret-, színjátszóóra, csapatépítés és még sorolhatnám. Részt vettünk drogprevención, ahol többek közt megtanulhattuk elkülöníteni a drogokat a kábítószerektől, beszélgettünk a kábító hatásukról, a drogfüggőségről és arról, hogyan tudjuk elkerülni ezeket a szereket. Részt vettünk a hősök napján, ahol nagyon sok érdekesség várt ránk. Átmehettünk egy füstfolyosón, amit a tűzoltóság állított fel, a rendőrség bemutatta milyen eszközöket használnak a bűnözők hatástalanítására, a mentősök megtanították az elsősegély alapjait, és azt, hogyan fektessük stabil oldalfekvésbe az ájult embert. A honvédségi állomásnál célba lőhettünk és teljesíthettünk egy akadálypályát. A biztonságos internethasználat programon megismertünk néhány hasznos applikációt, ami segít megszűrni a nem kívánt üzeneteket és internetes tartalmakat, ezzel megtanultuk a világháló veszélyeit elkerülni. A kötött programokon kívül szerveztünk saját programokat is. Ilyen volt a Balatonban való megmártózás, amit szintén nagyon élveztünk, mivel egész héten rekkenő hőség volt. A tábor területén található cirkuszban egy világszínvonalú előadást izgulhattunk végig. Az összes produkció nagyon izgalmas volt. A tábort egy jó hangulatú diszkóval zártuk, aminek a végén háromezer ember énekelte el a magyar Himnuszt, ami feledhetetlen élmény volt számunkra. Az ire a pontot egy gyönyörű tűzijáték tette fel, tökéletesen megkoronázva azt a felejthetetlen hetet, amit Zánkán tölthettünk.

Köszönettel tartozunk a Szlovákiai Magyar Pedagógusok Szövetségének és Žiaček Adrianna igazgatónőnek, ugyanis nélkülük sok-sok élménnyel szegényebben telt volna a nyarunk, ők tették lehetővé számunkra ezt a kirándulást. Bízom benne, hogy jövőre másoknak is megadatik egy hasonlóan csodálatos hetet átélni Zánkán az Erzsébet-táborban.

Varga Bálint, 9. osztály